Amb motiu de la festa de Sant Jordi, hem volgut conèixer quins eren els llibres que recomanava Elena Francis entre finals dels anys 50 i la dècada dels 60 del segle passat.
Apropar-nos a aquestes recomanacions és una manera de conèixer el model de dona de l'època franquista.
Parada de llibres de la Llibreria Ossó a la sala del segon pis de l'Ajuntament, amb motiu de la festa del llibre.
ACBL51-90-N-10523-Donació: Miquel de Ossó
L'Arxiu Comarcal del Baix Llobregat conserva el fons del Consultori para la Mujer Elena Francis, entorn 100.000 cartes adreçades al mític programa radiofònic dels laboratoris de bellesa del mateix nom.
Una part d'aquestes cartes, unes 10.000, han estat organitzades, descrites i digitalitzades.
Per accedir al contingut d'aquestes cartes, l'equip que les contestava en resumia el contingut amb unes paraules darrere dels sobres.
Nosaltres per fer aquesta selecció hem fet una cerca a partir de la paraula "libros" i hem trobat 77 cartes que en parlen.
Algunes no tenen respostes perquè van ser radiades, moltes altres sí.
Els grans temes que surten són:
Llibres sobre el model de dona, on s'explica quina havia de ser la seva formació i el comportament de les dones en societat i en família (Carta 1: 1576/63).
L' etiqueta i les relacions socials eren un dels temes fonamentals per considerar una dona "refinada".
Aquí teniu la resposta en forma de llibres (Carta 2: 1020/1958 )
En alguns casos les recomanacions eren llibres "d'autoajuda" o de psicologia marcats pel context de l'època.
Cal tenir present que aleshores les malalties mentals eren molt desateses per la medecina en general.
En aquest sentit, era habitual recomanar una obra clàssica: Nervios, del doctor Adrian Vander (1890-1973), naturòpata i psicòleg, de gran èxit aleshores (Carta 3: 255/1963).
Dones elevades i dones caigudes.
Sobre salut, però amb un transfons moral, hi havia el llibre La mujer caída, publicat l'any 1956, pel doctor Tomás Caro-Patón i prorrogat pel bisbe de Granada Rafael García.
Aquesta obra recollia les experiències reals d'un metge amb les prostitutes a l'hospital de San Juan de Dios de Granada.
Segons el metge la prostituta podia redimir-se gràcies al fervor religiós, el suport econòmic i un treball que no les fes dependre dels proxenetes.
El model de societat confinava les dones a la llar, tot i que a la pràctica moltes treballaven per aportar un salari a la unitat familiar.
Les peticions de llibres de cuina i d'orientacions per parar la taula eren molt freqüents en el Consultori.
Volien receptaris de cuina casolana per al dia a dia i també per a les ocasions.
Ser una bona cuinera formava part de l'ideal de dona dominant.
Llibres de cuina casera, de berenars, aperitius, dolços...
També eren molt sol·licitats els llibres de gimnàstica o el que en deien " cultura física", relacionats amb la salut i sobretot amb la bellesa.
Volien obres amb exercicis per aprimar-se o engreixar-se, per redreçar l'esquena, para fer desaparèixer la panxa, per augmentar o disminuir el pit..., taules de gimnàstica segons el mètode Muller a través de Mi sistema para las señoras, que "le dará agilidad y esbeltez".
El gimnasta, Joaquim Blume, aleshores recentment traspassat en tràgiques circumstàncies, era l'ídol de la joventut.
Les labors eren molt presents a la vida quotidiana i les dones volien llibres per aprendre a fer mitja, ganxet i "Corte y confección" pel sistema Martí, i els noms de les llibreries on els podien comprar.
Recomanacions i demanda de llibres.
En aquells anys les biblioteques no eren gaire nombroses i molts municipis no en tenien, per això hi havia noies que demanaven al Consultori la tramesa de llibres.
Moltes de les dones que s'adreçaven al programa eren noies molt joves i volien "un libro bueno pero que sea bonito", aleshores la resposta del Consultori era una llista de llibres per a al públic juvenil, com la que teniu en aquesta carta (Carta 9: 1402/1963).
Altres dones expressaven les seves inquietuds literàries i redactaven novel·les i guions.
Volien ser escriptores i s'adreçaven al consultori en demanda de consell i de llibres per poder millorar els seus escrits (Carta 10: 13/1968).
Les cartes recullen recomanacions sobre altres temes: llibres de poesies, de modes, de biografies d'artistes, de sants, etc.
Per tal de veure els llibres recomanats i imatges de dones de l'època cliqueu el següent enllaç: